وتی روچاں ہساب ءَ اَں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
شریف مومنؔ
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
چراگانی شپ ءِ دامن
مُدام بیوانک ءُ تامور اِنت.
تھاریں کوٹیاں بندیں
ماں ارواہ ءِ گوں چیھالاں
دریگانی شم ءَ چمّ ءِ
ندارگ ارس ریچان اَنت
گُش ئِے تھنائی ءَ مرچی
ھمے کِشکاں سپر بستگ
ترا چے رند منی مھر ءِ
در ءُ دیوال بے چاڑ اَنت
من ءَ کرنانی بے کیپیں
گم ءُ اندوہ سرا بار اَنت
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
ھیالانی زر ءِ لمب ءَ
تلب ارس ءِ کُتہ چنکّاں
دو روچی مھر ءِ ھمساھگ
چداں چےدُور رپت ءِ تو
ھمائیں تئی مں شوھاز ءَ
وتا گوں گار ءُ بیگواھاں
شپ ءِ زوراکیں زُلپانی
پدا زمزیل ءِ کیداھاں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
منیگ ءُ تئی ھما نیاد ءِ
وپا ءِ پُل گیمُرتاں
اے ماہ ءُ سال پِر گْوستاں
گْوزاناں روچ کھرانی
اِد ءَ من نِشتگاں تھنا
ترا پہ چو وداریگاں
تئی مھرانی اُمیت ءَ
من ءَ سئے سال ءُ سئے ماہ اِنت
گم ءُ درد ءِ اَزاب ءَ اَں
تئی یاتانی زندان ءَ
وتی روچاں ہساب ءَ اَں
وتی روچاں ہساب ءَ اَں